Publication: Magyar Közlöny
Issue: MK-2009-104 (Year: 2009, Number: 104)
Era: 2004-2010
Section: 
Paragraph Index: 7379

c) a két repülési útvonalat kijelölő VOR berendezések elhelyezkedése és az azok közötti távolság befolyásolja az útvonalak közötti távolságot, azonban ennek mértékét nem határozták meg. 4.4 A radar megfigyelés vagy a berendezésfüggő automatikus felderítés (ADS-B) alkalmazása és a légijármű oldalirányú eltéréseinek ellenőrzése az útvonalak közötti megengedhető legkisebb távolságot nagymértékben befolyásolhatja. A radar megfigyelés hatásaival foglalkozó vizsgálatok azt mutatják, hogy: a teljes mértékben megfelelő matematikai modell kidolgozásához további vizsgálatok szükségesek; az elkülönítési távolság bármely csökkentése szoros összefüggésben van a következőkkel: a forgalom (mennyisége és jellemzői); a radar lefedettség és adatfeldolgozás, az automatikus riasztás lehetősége; a radarellenőrzés (légtérfigyelés) folyamatossága; a szektor munkaterhelése; valamint a rádiótávbeszélő működésének minősége. Ezen vizsgálatok szerint, továbbá figyelembe véve egyes Államoknak a párhuzamos útvonal rendszerek folyamatos radar ellenőrzése és irányítása során szerzett több éves gyakorlati tapasztalatait, 15 — 18.5 km (8 — 10 tmf) nagyságrendű csökkentés feltételezhető, azonban ez minden valószínűség szerint nem lesz 13 km-nél (7 tmf) kevesebb feltéve, hogy a radarellenőrzéssel járó munkaterhelés a csökkentés következtében nem növekszik jelentős mértékben. Az ilyen csökkentett oldalirányú távolsági elkülönítéssel rendelkező rendszerek tényleges alkalmazásával szerzett tapasztalatok azt jelzik, hogy: nagyon fontos az átkapcsolási pontok meghatározása és közzététele (lásd még a 6. pont); lehetőség szerint kerüljék a nagyobb mértékű fordulókat; valamint ahol ezeket a nagyobb fordulókat nem lehet elkerülni, a 20 fokosnál nagyobb fordulók esetében határozzák meg az előírt forduló profilt. Még abban az esetben is gondoljanak a teljes radarberendezés vagy a berendezésfüggő automatikus felderítés (ADS-B) meghibásodása esetén alkalmazandó eljárásokra, ha ennek a valószínűsége nagyon csekély.

Source: https://magyarkozlony.hu/hivatalos-lapok/1f7c6b0e16b4b71a92e5ad24416008bbe2e26aab/dokumentumok/710811d1f7f958a2990684d0cbf918e84f5497e5/letoltes